input: PROVEDBENA ODLUKA KOMISIJE
  оd 21. listopada 2013.
  o izmjeni dijela 1. Priloga E Direktivi Vijeća 92/65/EEZ u pogledu obrasca zdravstvenog certifikata za životinje s gospodarstava
  (priopćeno pod brojem dokumenta C(2013) 6719)
  (Tekst značajan za EGP)
  (2013/518/EU)
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Direktivu Vijeća 92/65/EEZ od 13. srpnja 1992. o utvrđivanju uvjeta zdravlja životinja kojima se uređuje trgovina i uvoz u Zajednicu životinja, sjemena, jajnih stanica i zametaka koji ne podliježu uvjetima zdravlja životinja utvrđenima u određenim propisima Zajednice iz Priloga A dijela I. Direktive 90/425/EEZ (1), a posebno njezin članak 22. stavak 1.,
  budući da:
  (1)
  Člankom 10. Direktive 92/65/EEZ utvrđuju se zahtjevi zdravlja životinja koji moraju biti ispunjeni kako bi psi, mačke i pitome vretice mogle biti predmet trgovine u Uniji. Među ostalim, člankom se predviđa da navedene životinje moraju ispunjivati uvjete iz članka 6., i gdje je to moguće, iz članka 7. Uredbe (EU) br. 576/2013 Europskog parlamenta i Vijeća od 12. lipnja 2013. o nekomercijalnom kretanju kućnih ljubimaca i stavljanju izvan snage Uredbe (EZ) br. 998/2003 (2).
  (2)
  Člankom 6. Uredbe (EU) br. 576/2013. među ostalim predviđa se da navedene životinje moraju imati identifikacijski dokument u obliku putovnice, u skladu s obrascem koji će usvojiti Komisija. Obrazac putovnice prikazan je u Prilogu III. Provedbenoj uredbi Komisije (EU) br. 577/2013 od 28. lipnja 2013. o obrascima identifikacijskih dokumenata za nekomercijalno kretanje pasa, mačaka i pitomih vretica, utvrđivanju popisa teritorija i trećih zemalja te o obliku, izgledu i jezičnim zahtjevima izjava o usklađenosti s određenim uvjetima iz Uredbe (EU) br. 576/2013 Europskog parlamenta i Vijeća (3).
  (3)
  Člankom 7. Uredbe (EU) br. 576/2013 utvrđeno je da države članice mogu unutar svog teritorija pod određenim uvjetima odobriti nekomercijalno kretanje mladih pasa, mačaka i pitomih vretica iz drugih država članica koji još nisu cijepljeni protiv bjesnoće, ili su cijepljeni, ali još uvijek nisu stekli imunitet protiv bolesti. U slučaju odobrenja takve vrste kretanja, države članice trebaju obavijestiti javnost putem internetskih stranica čije će poveznice biti vidljive na internetskoj stranici Komisije koja se može koristiti za potrebe trgovine.
  (4)
  Osim toga, člankom 10. Direktive 92/65/EEZ predviđa se da psi, mačke i pitome vretice moraju posjedovati zdravstveni certifikat koji odgovara oglednom primjerku iz dijela 1. Priloga E toj Direktivi.
  (5)
  Nakon stavljanja izvan snage Uredbe (EZ) br. 998/2003 Europskog parlamenta i Vijeća od 26. svibnja 2003. o zahtjevima zdravlja životinja primjenjivim na nekomercijalno kretanje kućnih ljubimaca i o izmjeni Direktive Vijeća 92/65/EEZ (4), Uredbom (EU) br. 576/2013 potrebno je izmijeniti ogledni primjerak navedenog zdravstvenog certifikata kako bi se upućivanje na Uredbu (EZ) br. 998/2003 zamijenilo upućivanjem na Uredbu (EU) br. 576/2013.
  (6)
  U okviru zdravstvenog certifikata iz dijela 1. Priloga E Direktivi 92/65/EEZ uzima se u obzir Uredba Komisije (EU) br. 388/2010 od 6. svibnja 2010. o provedbi Uredbe (EZ) br. 998/2003 Europskog parlamenta i Vijeća u pogledu najvećeg broja kućnih ljubimaca određene vrste koji mogu biti predmet nekomercijalnog kretanja (5), kojom se predviđa da se zahtjevi i kontrole utvrđeni u Direktivi 92/65/EEZ primjenjuju na kretanja više od pet kućnih ljubimaca u slučajevima kada se životinje prenose u državu članicu iz druge države članice ili iz treće zemlje navedene u odjeljku 2. dijela B Priloga II. Uredbi (EZ) br. 998/2003.
  (7)
  Pravila utvrđena Uredbom (EU) br. 388/2010 revidirana su i dio su Uredbe (EU) br. 576/2013. Upućivanje na Uredbu (EU) br. 388/2010 u oglednom primjerku zdravstvenog certifikata iz dijela 1. Priloga E Direktivi 92/65/EEZ stoga treba izbrisati.
  (8)
  Direktivu 92/65/EEZ treba stoga na odgovarajući način izmijeniti.
  (9)
  Kako bi se izbjegli prekidi u trgovanju, uporabu zdravstvenih certifikata izdanih u skladu s dijelom 1. Priloga E Direktivi 92/65/EEZ prije datuma početka primjene ove Odluke treba pod određenim uvjetima odobriti tijekom prijelaznog razdoblja.
  (10)
  Ovu Odluku treba primjenjivati od datuma početka primjene Uredbe (EU) br. 576/2013.
  (11)
  Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
  DONIJELA JE OVU ODLUKU:
  Članak 1.
  Dio 1. Priloga E Direktivi 92/65/EEZ zamjenjuje se tekstom u Prilogu ovoj Odluci.
  Članak 2.
  Tijekom prijelaznog razdoblja do 29. travnja 2015. države članice mogu odobriti trgovinu mačkama, psima i pitomim vreticama s gospodarstava koji posjeduju zdravstveni certifikat izdan najkasnije 28. prosinca 2014. u skladu s verzijom obrasca, prije izmjena uvedenih ovom Odlukom, utvrđenom u dijelu 1. Priloga E Direktivi 92/65/EEZ.
  Članak 3.
  Ova se Odluka primjenjuje od 29. prosinca 2014.
  Članak 4.
  Ova je Odluka upućena državama članicama.
  Sastavljeno u Bruxellesu 21. listopada 2013.